ประธานสภาผู้แทนราษฎร ย้ำการพิจารณาพระราชบัญญัติงบประมาณ 2563 เป็นหน้าที่รัฐบาลรับผิดชอบองค์ประชุมให้ครบ
ประธานสภาผู้แทนราษฎร ย้ำการพิจารณาพระราชบัญญัติงบประมาณ 2563 เป็นหน้าที่รัฐบาลรับผิดชอบองค์ประชุมให้ครบ นายชวน หลีกภัย ประธานสภาผู้แทนราษฎร กล่าวถึงกรณีกระแสข่าวที่ระบุว่า ส.ส.พรรคฝ่ายค้านอาจวอล์คเอ้าท์ในการร่วมประชุมพิจารณาร่าง พ.ร.บ.งบประมาณรายจ่ายประจำปีงบประมาณ 2563 ว่า ได้รับทราบเพียงรายงานข่าวและโดยปกติรัฐบาลเป็นเสียงข้างมาก ที่มีหน้าที่ในการรวบรวมเสียงให้ครบองค์ประชุม และในฐานะรัฐบาลต้องรับผิดชอบมากหน่อย แต่ก็เป็นหน้าที่ของสมาชิกสภาผู้แทนราษฎรทุกคนที่ต้องช่วยกัน เพราะร่างกฎหมายดังกล่าวค้างมานานแล้ว ต้องหาทางช่วยกันที่ทำให้ร่างกฎหมายงบประมาณผ่านไปได้ อยากให้ทุกฝ่ายร่วมมือกัน เพราะเป็นกฎหมายสำคัญที่ต้องมีงบประมาณไปใช้จ่ายของทุกองค์กรและเพื่อประโยชน์ของส่วนรวมนายชวน ยังย้ำว่า ในการพิจารณาวาระที่ 2 สมาชิกสามารถใช้สิทธิในการอภิปรายได้อย่างเต็มที่ แต่ก่อนหน้านี้ได้อภิปรายเต็มที่แล้วตั้งแต่ต้น ซึ่งอาจจะลดเวลาได้มาก แต่โดยสิทธิตามข้อบังคับสมาชิกยังมีสิทธิอภิปราย ซึ่งสมาชิกส่วนใหญ่ทราบดีว่าเป็นเรื่องที่ได้พิจารณามาแล้ว และรายละเอียดจะไม่ลงมากนัก และการประชุมพรุ่งนี้ไม่ได้มีการกำหนดกรอบอะไรไว้ โดยเชื่อว่าน่าจะพิจารณาได้โดยไม่ช้า